ปภ. ประสานจังหวัดภาคเหนือ ภาคตะวันออกเฉียงเหนือ ภาคกลาง และภาคใต้ เตรียมพร้อมรับมือพายุฤดูร้อน 12 ถึง 17 เมษายน 2562
นายชยพล ธิติศักดิ์ อธิบดีกรมป้องกันและบรรเทาสาธารณภัย (ปภ.) เปิดเผยว่า จากการตรวจสอบสภาพอากาศ พบว่าในช่วงวันที่ 12 – 17 เมษายนนี้ จะเกิดพายุฤดูร้อน บริเวณภาคเหนือ ภาคตะวันออกเฉียงเหนือ ภาคกลาง และภาคใต้ โดยเฉพาะภาคใต้ มีลักษณะของฝนฟ้าคะนอง ลมกระโชกแรง และลูกเห็บตก ซึ่งพื้นที่ที่ต้องเฝ้าระวังสถานการณ์ฝนฟ้าคะนอง ได้แก่ จังหวัดยะลา นราธิวาส ระนอง พังงา กระบี่ ภูเก็ต ตรัง และจังหวัดสตูล กรมป้องกันและบรรเทาสาธารณภัย ได้ประสานจังหวัดและศูนย์ป้องกันและบรรเทาสาธารณภัยเขตในพื้นที่เสี่ยงภัย เตรียมพร้อมรับมือพายุฤดูร้อน โดยจัดเจ้าหน้าที่ติดตามสภาพอากาศและเฝ้าระวังสถานการณ์ภัย พร้อมจัดชุดเคลื่อนที่เร็วและเครื่องมืออุปกรณ์ให้พร้อมเผชิญเหตุตลอด 24 ชั่วโมง และแจ้งเตือนประชาชนเตรียมพร้อมรับมือและระมัดระวังอันตรายจากสถานการณ์ภัยจากพายุฤดูร้อนนอกจากนี้ ยังขอให้ตรวจสอบสิ่งก่อสร้างและป้ายโฆษณา ให้อยู่ในสภาพมั่นคงแข็งแรง ตัดแต่งกิ่งไม้บริเวณริมถนนและพื้นที่ชุมชน เพื่อป้องกันการล้มทับก่อให้เกิดอันตรายได้ ตลอดจนเพิ่มความระมัดระวังในการใช้รถใช้ถนนในช่วงที่มีฝนตก เนื่องจากสภาพถนนเปียกลื่นและอาจมีน้ำท่วมผิวจราจร สำหรับประชาชนที่ได้รับความเดือดร้อนจากพายุฤดูร้อน สามารถติดต่อขอความช่วยเหลือได้ทางสายด่วนนิรภัย 1784 ตลอด 24 ชั่วโมง